Laco Novomeský

**Laco Novomeský** (vlastným menom **Ladislav Novomeský**) (* 27. december 1904, Budapešť – † 4. september 1976, Bratislava) bol slovenský komunistický politik, ľavicový intelektuál. Bol členom redakcie časopisu DAV, v ktorom pôsobil od jeho počiatkov ako básnik, redaktor, novinár, publicista. Písal aj pod pseudonymami: A. Krištof, Andrej Ogrod, Pavel Havran, Brkoslav, Gama, Gamma, n.gorod, N.Gorod, Pavel Hronec, Vacek, Xenon.

## Život
Pochádzal z rodiny krajčíra Samuela Novomeského a Irmy rod. Príkopovej. Rodičia sa presťahovali zo Senice do Budapešti, kde sa narodil aj začal chodiť školy. Po roku 1919 sa presťahovali nazad a v štúdiu pokračoval v Senici a na učiteľskom ústave v Modre, kde v roku 1923 zmaturoval. Začal pôsobiť ako učiteľ a zároveň sa ako externý poslucháč zapísal na Filozofickú fakultu Univerzity Komenského, kde ho zaujala literárna a politická činnosť. V roku 1925 vstúpil do Komunistickej strany, zanechal štúdium aj učiteľstvo, odišiel do Ostravy, kde sa stal redaktorom komunistických novín Pravda. Do roku 1924 to bola Pravda chudoby a bola vydávaná vo Vrútkach. V roku 1924 bola redakcia presťahovaná do Ostravy a riadil ju Klement Gottwald. S príchodom Novomeského v roku 1925 získala Pravda status ústredného tlačového orgánu KSČ sa Slovensku. Je uvádzaný ako zakladateľ DAV, čo bola prvá skupina slovenských ľavicovo orientovaných vzdelancov (voľné združenie študentov-socialistov zo Slovenska) založená v Prahe v roku 1922. Novomeský s týmito pražskými intelektuálmi začal spolupracovať prostredníctvom vtedajšieho redaktora komunistickej tlače Klementa Gottwalda začiatkom roku 1924.

Od roku 1929 pracoval v redakcii Rudého práva v Prahe. Zároveň prispieval do ďalších českých a slovenských komunisticky orientovaných periodík. Počas občianskej vojny v Španielsku urobil reportáž z Valencie, Barcelony a Madridu.
[náhľad|Ladislav Novomeský ako predseda [Matica slovenská|Matice slovenskej ]]
Pokiaľ Gottwaldovi prischol prívlastok „*profesionálny revolucionár*“, ktorý sa uvádzal aj v jeho oficiálnych životopisoch, Novomeskému napriek tomu, že sa podobne od svojich 21 rokov živil „revolúciou“ prischol v pražskom prostredí imidž podľa Petra Bílého „kaviarenského komunistu“ alebo podľa Zola Mikeša „salónneho komunistu“.

V Prahe sa hlásil k slovenskej avantgardnej ľavicovej skupine davistov, združených okolo DAV, ktorý vychádzal do roku 1937. V roku 1939 sa presťahoval na Slovensko – do Bratislavy, kde napriek zákazu pokračoval v komunistickej činnosti. V auguste 1943 sa spolu so svojim mladším priateľom Gustávom Husákom stal členom V. ilegálneho vedenia KSS, ktoré viedol Karol Šmidke. Bol jedným z popredných organizátorov SNP. Bol spoluzakladateľ a podpredseda povstaleckej SNR v Banskej Bystrici (1944). Po vojne bol členom predsedníctva ÚV KSS, povereník pre školstvo a osvetu (19451950).

Na zjazde KSS v roku 1950 obvinený z tzv. buržoázneho nacionalizmu a 6. februára 1951 bol spolu s Husákom zatknutý. V roku 1954 bol odsúdený na 10 rokov väzenia v inscenovanom procese s rozvratnou skupinou buržoáznych nacionalistov. „Priznal sa“, pretože podľa vlastných slov, neznášal fackovanie. V tomto čase nemohol publikovať. Vo väzení napísal 4 000 básni na tabakové papieriky ale väčšinu z nich vyfajčil. 22. decembra 1955 bol prepustený na podmienku.

Zolo Mikeš (Aktuality.sk) Novomeského obviňuje, že osobne svedčil v inom procese (proces s vedením protištátneho sprisahaneckého centra na čele s Rudolfom Slánským) proti svojmu priateľovi Clementisovi a tým prispel k jeho odsúdeniu na trest smrti. Mikeš uvádza, že zo svojej zbabelosti sa dokonca potom snažil urobiť ešte aj cnosť.

Do roku 1962 pracoval v Památníku národního písemnictví v Prahe. V roku 1963 ho plne rehabilitovali na základe rozhodnutia Barnabitskej komisie. Presťahoval sa do Bratislavy, kde pracoval v Ústave slovenskej literatúry SAV. Po sovietskej okupácii 21. augusta 1968 sa stal opäť členom Predsedníctva Ústredného výboru KSS, v tom istom roku aj predsedom Matice slovenskej. V roku 1970 sa vzdal funkcie v ÚV KSS a krátko na to vážne ochorel. V júli 1970 ho mozgová mŕtvica úplné vyradila zo spoločenského života. Názory sa preto rôznia, či aspoň spočiatku prispel k tzv. husákovskej „normalizácii“ na kultúrnom aj politickom poli alebo sa vôbec nestal „normalizačným politikom“.

Po dlhšej chorobe L. Novomeský zomrel 4. septembra 1976 v Bratislave. Po jeho smrti bol vyhlásený štátny smútok a jeho štátny pohreb bol odvysielaný v televízii. Bol spoplnený a jeho urna je umiestnená na cintoríne Bratislava – Lamač 5 sektor, chodník 2, číslo 845.

Bol ženatý s Karlou Marešovou a ich dcérou je Ing. Elena Bútorová-Novomeská, ktorá v 50. rokoch vyrastala ako „dcéra zradcu“ a jej možnosti štúdia boli obmedzené, napriek tomu vyštudovala chémiu.

## Tvorba
Prvé básne publikoval časopisecky (Vatra, Svojeť, Nový rod a i.). V tvorbe sa od začiatku stotožnil s proletárskou literatúrou. Svojim dielom ovplyvnil medzivojnový a povojnový vývin poézie na Slovensku. V 30. a 40. rokoch obohatil svoje básnické dielo o prvky poetizmu a symbolizmu. Okrem vlastnej básnickej tvorby sa venoval aj prekladom z ruskej literatúry (Boris Pasternak) a publicistike.

### Ukážka z tvorby (Nedeľa)
Dobré je niekedy navštíviť minulosť,

čo tvár má mŕtvu a nemú,

a pri tej mŕtvote riecť si:

i to bola, to bola krása.

## Vyznamenania
* [náhľad|Busta Ladislava Novomeského od [Ján Kulich|Jána Kulicha v galérii SZPB]]**1964** titul národný umelec
* **1964** Hrdina Československej republiky
* **1964 a 1974** laureát Štátnej ceny K. Gottwalda
* **1968** zlatá medaila VŠMU
* **1968** Rad K. Gottwalda
* **1968** nositeľ Čs. ceny mieru a štátnej ceny
* **1968** Novinárska cena Ľudovíta Štúra
* **1969** Národná cena za literatúru
* **1969** titul Hrdina ČSSR
* **1969** Leninov rad udelený Prezídiom Najvyššieho sovietu ZSSR
* **1969** čestný doktorát Univerzita Komenského v Bratislave
* **1973** Rad republiky
* **1974** Štátna cena za literatúru

## Dielo

### Poézia
* 1927 – *[[Nedeľa (Novomeský)|Nedeľa]]*, zbierka básní
* 1932 – *Romboid*, zbierka básní, vyjadruje smútok nad sociálnymi protikladmi sveta
* 1939 – *Svätý za dedinou*, zbierka básní
* 1935 – *Otvorené okná*, zbierka básní
* 1949 – *Pašovanou ceruzkou*, zbierka básní
* 1963 – *Vila Tereza*, poéma
* 1963 – *Do mesta 30 minút*, poéma
* 1964 – *Stamodtiaľ a iné*, zbierka básní
* 1964 – *Nezbadaný svet*
* 1966 – *Dom, kde žijem*, cyklus lyrických básní

### Publicistika a eseje
* 1949 – *Výchova socialistického pokolenia*
* 1969 – *Znejúce ozveny*
* 1969 – *Čestná povinnosť*
* 1970 – *Manifesty a protesty*
* 1970 – *Slávnosť istoty*
* 1972 – *Zväzky a záväzky*
* 1971 – *O Hviezdoslavovi*
* 1971 – *O literatúre*
* 1974 – *Nový duch novej školy*
* 1933 – *Marx a slovenský národ*

### Preklady
* 1969 – *Prebásnenie veršov v diele [[Boris Leonidovič Pasternak|Borisa Pasternaka]] [[Doktor Živago]]*

## Pamiatky
Sú po ňom pomenované školy (Senica, Košice, Bratislava), ulice, časopisy, ceny či občianske združenia.
* rodný dom v Budapešti, urna v panteóne na cintoríne v Slávičom údolí,
* Literárna pozostalosť v Literárnom archíve Matice slovenskej (LAMS)
* socha od J. Kulicha v Senici (odhalená 13. decembra 1984)
* busta Novomeského v Banskej Bystrici
* Novomeského busta na košickom Kuzmányho sídlisku  
* pamätná tabuľa na Štúrovej ulici v Bratislave
* Spoločnosť Ladislava Novomeského – Nitra
* literárna súťaž Novomeského Nitra (2003 – 2009 , obnovená 2015)

V Senici bolo Múzeum L. Novomeského. V roku 2003 budova stratila charakter múzea, zostala v nej vo vstupných priestoroch len expozícia venovaná Novomeského. V roku 2008 kúpilo mesto Senica budovu od Trnavského samosprávneho kraja a od apríla 2011 ju prenajalo Centru voľného času.
[náhľad|Odhalenie busty Ladislava Novomeského v Aleji národných dejateľov pri [Matica slovenská|Matici slovenskej (odhaľujú Juraj Blanár, Marián Gešper, Lukáš Perný, 25. 10. 2024]]
V roku 2024 odhalili bustu Ladislava Novomeského v Aleji národných dejateľov pri budove Matice slovenskej v Martine predstavitelia Matice slovenskej, Inštitútu ASA, Spoločnosti Ladislava Novomeského, Spolku slovenských spisovateľov, Klubu Nového Slova a Slovenského zväzu protifašistických bojovníkov. Podujatia sa zúčastnil minister zahraničných vecí Juraj Blanár, europoslanci a predstavitelia kultúrnych inštitúcií. Autorom busty je Peter Valach. V roku 2025 vyšla z akcií kniha *Novomeský & Horváth*: *Velikáni literatúry a politiky, zo Senice do sveta.***

## Literatúra o Ladislavovi Novomeskom
* HORVÁTH, Ivan, PERNÝ, Lukáš (eds.): NOVOMESKÝ & HORVÁTH: VELIKÁNI LITERATÚRY A POLITIKY, ZO SENICE DO SVETA: VLASTENCI ALEBO „BURŽOÁZNI NACIONALISTI“? II.  Zborník z vedecko-odborných a spoločenských aktivít k 120. výročiu narodenia Ladislava Novomeského a Ivana Horvátha, Matica slovenská, 2025
* PERNÝ, Lukáš.: Kultúrna revolúcia Laca Novomeského. Ladislav Novomeský o kultúre, umení a politike, Spoločnosť Ladislava Novomeského, 2017
* DRUG, Štefan: Väzeň vlastných súdruhov: z väzenských rokov básnika Novomeského, 2015
* PEKNÍK, Miroslav. (ed.): Laco Novomeský: kultúrny politik, politik v kultúre, UPV SAV, 2006
* ŠMATLÁK, Stanislav: Laco Novomeský, 1984
* DRUG, Štefan: Dobrý deň, človek--: životopisné rozprávanie o mladosti Laca Novomeského, 1983
* BREZEINA, Ján: Básnické dielo Laca Novomeského, 1982
* HOLOTÍKOVÁ, Zdenka: Ladislav Novomeský, 1981
* HOLOTÍKOVÁ, Zdenka: Novinár Ladislav Novomeský, 1981
* DRUG, Štefan: Od robotníckej poézie k DAVu, 1976
* DRUG, Štefan (ed.): Listy o DAVe, 1975
* ŠMATLÁK, Stanislav: Dobrý deň Lacovi Novomeskému, 1975
* ROSENBAUM, Karol (ed.): Ladislav Novomeský, 19041974: zborník na 70. narodeniny národného umelca Dr. h. c. Ladislava Novomeského čestného predsedu Matice Slovenskej, 1974
* PLEVZA, Viliam: Davisti v Revolučnom hnutí, 1965
* DRUG, Štefan: Dav spomienky a štúdie, 1965
* DRUG, Štefan: Dav a davisti, 1965
* DRUG, Štefan: Červená sedma, 1964
* ŠMATLÁK, S., MATUŠKA, A.: Keď nevystačia slová: state o Lacovi Novomeskom, 1964
* REISEL, Vladimír: Poézia Laca Novomeského: rozbor básnickej štruktúry, 1946

## Dokumentárne filmy o Ladislavovi Novomeskom
* *Laco Novomeský 60-ročný* (Týždeň vo filme 1/1965)
* *Profily – Národný umelec Laco Novomeský* (1967),
* *Človek z davu* (dokumentárna monografia, réžia Šinko, E., 1970),
* *Ladislav Novomeský sa dožil koncom decembra 70-tich rokov* (Týždeň vo filme 51/1974),
* *Povstalecká história* (seriál, 1984)
* *Ladislav Novomeský* (Kinožurnál, 1985),
* *Laco Novomeský, básnik, publicista a politik* (dokumentárny film, r. Lembovič I., 1986),
* *Venované pamiatke národného umelca L. Novomeského* (Týždeň vo filme 38/1976).
* *Svetlo medzi tieňmi: Odkaz Laca Novomeského* (Matica slovenská, 2024)

## Referencie

## Literatúra
* PERNÝ, L. Modernista, ktorý chcel zmeniť slovenské myslenie . In Nové Slovo. 2014.
* BÚTOROVÁ-NOVOMESKÁ, Elena: Vzpomínání. In: *Vertigo, časopis o poézii a básnikoch*, 2014, č. 4, s. 7 – 12.
* PEKNÍK, M., PETROVIČOVÁ, E. 2006. Laco Novomeský – kultúrny politik, politik v kultúre. Bratislava: Ústav politických vied SAV. 2006. ISBN 80-224-0902-2
* VÁLEK, M. 1979. Laco Novomeský - Vo výbere Miroslava Válka. Kruh milovníkov poézie. Bratislava: Slovenský spisovateľ. 1979
* ŠMATLÁK, S. 1967. Básnik Laco Novomeský
* ZAMBOR, J.: 2005. Poézia ako ústretové slovo. In: L. Novomeský: Poézia. Slovenský Tatran. Zlatý fond slovenskej literatúry. 2005 (562 s., ed. J. Zambor), s. 9 - 64 

## Iné projekty

## Externé odkazy
* 
* Zoznam diel Laca Novomeského v súbornom katalógu Slovenskej národnej knižnice

## Zdroj
* 


Kategória:Osobnosti z Budapešti
Kategória:Slovenskí spisovatelia
Kategória:Slovenskí básnici
Kategória:Česko-slovenskí národní umelci
Kategória:Davisti
Kategória:Slovenskí politici
Kategória:Politici KSS
Kategória:Predsedovia Matice slovenskej
Kategória:Politickí väzni komunistického režimu v Česko-Slovensku
Kategória:Členovia Ústredného výboru Komunistickej strany Česko-Slovenska
Kategória:Nositelia Radu Víťazného februára
Kategória:Politici KSČ
Kategória:Nositelia Radu Lenina
Kategória:Slovenskí novinári
Kategória:Nositelia Radu republiky
Kategória:Osobnosti SNP
Kategória:Osobnosti na česko-slovenských poštových známkach
Kategória:Poslanci SNR
Kategória:Poslanci česko-slovenského Národného zhromaždenia
Kategória:Držitelia čestných doktorátov Univerzity Komenského